Meevõtmist alustatakse magasinidest või pealepandud meekorpustest. Kõigepealt võetakse välja meekärjed, mis on üle ½ kaanetatud. Vurritada on soovitatav eraldi heledad kärjed, sest need on vurritamisel tavaliselt õrnemad, ka on nendest saadav mesi tavaliselt heledam ja läbipaistvam. Väiksemate mesilate puhul on otstarbekas korraldada mee võtmine ja vurritamine nii, et väljavõetud kärjed saaks vurritatud n.n. tarusoojalt. See kehtib ka kanarbikumee kohta. Kord juba jahtunud mesi  nõuab küllaltki pikaajalist ja oskuslikku eelsoojendamist, sest mesi on võrdlemisi suure soojamahutavusega aine.